**ZAKLJUČCI S IX. SJEDNICE SAVJETA ZA SLAVONIJU, BARANJU I SRIJEM**

***Orahovica, 3. rujna 2019.***

1. **Napredak u provedbi Projekta Slavonija, Baranja i Srijem**

U odnosu na prethodnu sjednicu Savjeta održanu u travnju 2019. godine u Novoj Gradiški, potvrđen je ostvareni napredak u ugovaranju projekata u okviru Projekta Slavonija, Baranja i Srijem. Od 12. travnja do 23. kolovoza 2019. ostvaren je značajan porast ugovaranja projekata na području pet slavonskih županija od čak 0,96 milijardi kuna. U razdoblju od 18. listopada 2016. do 23. kolovoza 2019. ugovoreno je 10,66 milijardi kuna odnosno 56,86% od ciljanog iznosa (18,7 milijardi kuna). U razdoblju od 18. listopada 2016. do 5. srpnja 2019. plaćeno je 4,11 milijarde kuna odnosno 21,96% bespovratnih sredstava u odnosu na ciljani iznos.

1. **Savjetodavne usluge Svjetske banke za rast i radna mjesta u Slavoniji, Baranji i Srijemu**

Potvrđen je napredak u provedbi Ugovora o savjetodavnim uslugama za rast i radna mjesta u Slavoniji, Baranji i Srijemu sklopljenog sa Svjetskom bankom. U lipnju 2019. Svjetska banka je dostavila izvještaj koji sadrži Okvir za utvrđivanje prioritizacije strateških projekata u cilju određivanju prioriteta među pristiglim projektima u okviru poziva za iskaz interesa za dodjelu bespovratnih sredstava iz Prioritetne osi 10 - Tehnička pomoć Operativnog programa Konkurentnost i kohezija 2014.-2020. za sufinanciranje pripreme strateških projekata regionalnoga razvoja u Slavoniji, Baranji i Srijemu. Savjet podržava nastavak aktivnosti iz Ugovora koje se odnose na pripremu Slavonije, Baranje i Srijema za učinkovito korištenje fondova EU u idućoj financijskoj perspektivi Europske unije 2021. – 2027.

1. **Mjere iz područja Ministarstva poljoprivrede**

Iz resora Ministarstva poljoprivrede za pet slavonskih županija iz Programa ruralnog razvoja RH ugovoreno je ukupno više 4 milijarde kuna. Od ukupno 200 dječjih vrtića u Hrvatskoj koji se grade i obnavljaju bespovratnim EU sredstvima, čak 54 ih je u slavonskim županijama. Osmišljen je program stipendija kojim je predviđena jednokratna potpora u iznosu od 10.000,00 kuna godišnje po studenu agronomskih i biotehničkih znanosti. Akcijskim planom tržišnog kapaciteta sektora voća i povrća u pet slavonskih županija planirana je izgradnja 9 hladnjača. Pomaže se i podupire udruživanje u proizvođačke organizacije.

U Slavoniji se trenutno gradi i EU novcem financira 41 farma, 15 plastenika, 34 nova višegodišnja nasada, 15 projekata obnovljivih izvora energije te 5 sustava javnog navodnjavanja, a od prethodne sjednice Savjeta do danas ugovoreno je ukupno 830 milijuna kuna vrijednih projekata ruralnog razvoja te isplaćeno 430 milijuna.

1. **Mjere iz područja Ministarstva financija**

Provedba Zakona o financiranju jedinica lokalne i područne (regionalne) samouprave već drugu godinu zaredom ostvaruje pozitivne učinke na području pet slavonskih županija. Pravedniji sustav raspodjele prihoda od poreza na dohodak i model fiskalnog izravnanja omogućio je općinama, gradovima i županijama na području Projekta Slavonije, Baranje i Srijema osiguranje dostatnih prihoda za učinkovitije obavljanje poslova iz nadležnosti.

1. **Mjere iz područja Ministarstva graditeljstva i prostornog uređenja**

Novi krug prijava za subvencionirane stambene kredite ove godine od 10. rujna te u ožujku i rujnu 2020. godine. Visina subvencije ovisit će o indeksu razvijenosti mjesta na kojem se nekretnina kupuje, odnosno gradi, te će se kretati od 30 do 51 posto iznosa rate kredita.

Cilj je ostvariti ravnomjeran razvoj svih dijelova Hrvatske i upravo zato su subvencije veće u manje razvijenim dijelovima Hrvatske od onih u urbanim središtima poput Zagreba. Da je ova mjera urodila plodom govori i činjenica da se upravo na području Slavonije, Baranje i Srijema prošle godine zabilježio najveći rast zahtjeva za subvencijama za mlade obitelji u manje razvijenim područjima.

U planu za naredno razdoblje je i objava novih poziva za energetsku obnovu javnih zgrada i višestambenih zgrada, i to krajem 2019. g.

Također, u planu je i objava poziva za poticanje razvoja komunalnog gospodarstva i komunalnog standarda, i to u ožujku 2020. g.

\*\*\*

Nakon sjednice Savjeta potpisano je 19 ugovora za projekate u vrijednosti 234.221.104,96 kn kuna.

Sljedeća sjednica Savjeta za Slavoniju, Baranju i Srijem održat će se u Vukovaru.